Ritratt ta' Matthew Axiak fuq Wikimedia Commons .td_uid_2_611dfbe8f0ebc_rand.td-a-rec-img{text-align:left}.td_uid_2_611dfbe8f0ebc_rand.td-a-rec-img img{margin:0 auto 0 0} Read in English . Il-Gvern ma jistax jitqies kredibbli mill-poplu jekk ikompli jappoġġja lil Edward Zammit Lewis filwaqt li jgħid li jrid joħroġ lil Malta minn fuq il-lista l-griża. Dan intqal fi stqarrija tal-Partit Nazzjonalista bħala reazzjoni għan-nuqqas ta' azzjoni tal-Gvern biex Zammit Lewis jitneħħa minn ministru. "Il-Gvern ta' Robert Abela qed juri biċ-ċar li m'għandux għaġla biex pajjiżna jerġa' lura fuq il-lista l-bajda. Kull ġurnata b'Edward Zammit Lewis bħala Ministru għall-Ġustizzja u l-Governanza tfisser ġurnata 'l bogħod milli noħorġu mill-grey listing," stqarr il-Partit Nazzjonalista. Fl-istqarrija, il-Partit Nazzjonalista żied li Zammit Lewis ma jistax jibqa' jokkupa din il-kariga ladarba huwa assoċjat ma' persuni li dwarhom saru allegazzjonijiet serji. Dan apparti li l-istess Ministru kellu sehem fil-kultura ta' impunità li wasslet għall-assassinju tal-ġurnalista Daphne Caruana Galizia. Alex Perici Calascione, Graham Bencini u Paula Mifsud Bonnici, tliet kandidati għall-elezzjoni ġenerali f'isem il-Partit Nazzjonalista, qalu li l-Maltin u l-Għawdxin qegħdin jifhmu li l-interess tal-investituri barranin qed jonqos minħabba li Malta tinsab fil-lista l-griża. Huma sostnew li s-setturi tal-ekonomija li jiddependu fuq l-investiment barrani, fosthom is-settur finanzjarju, huma mħassbin bit-tnaqqis fl-investiment f'pajjiżna. 60% inkwetati li Malta tinsab fil-lista l-griża It-tħassib tal-poplu Malti deher ukoll fi stħarriġ li sar mill-MISCO. Minn dan l-istħarriġ irriżulta li 337 rispondent minn 563 (60%) huma inkwetati dwar il-fatt li Malta tinsab fil-lista l-griża tal-FATF. Filwaqt li 242 persuna (43%) huma mħassbin serjament, 95 (17%) huma inkwetati ftit. 57% tal-Maltin iwaħħlu fil-Gvern li Malta tinsab fuq il-lista l-griża Il-Partit Nazzjonalista qal li l-effett tal-grey listing qiegħed jinħass fuq il-banek, li reġgħu żiedu l-monitoraġġ anke fuq investimenti ta' ftit eluf ta' ewro mill-familji Maltin. Fl-istqarrija, il-Partit Nazzjonalista rrefera għal operaturi li qed jgħidu li pjattaformi internazzjonali qed jagħqlu il-kontijiet tan-negozju hawn Malta. Dan, skont il-Partit Nazzjonalista, jaffettwa sal-iżgħar kumpanija li ma tkunx tista' topera f'Malta minħabba n-nuqqas ta' kont tal-bank. Għall-Partit Nazzjonalista, il-Gvern mhux jifhem l-urġenza ta' kif is-sitwazzjoni tal-lista l-griża qed tolqot is-setturi kollha. Fl-istqarrija, saret referenza għat-320 rispondent li fl-istħarriġ tal-MISCO qalu li Malta tinsab fil-lista l-griża minħabba l-Gvern. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_611dfbe8f11a4_rand.td-a-rec-img{text-align:left}.td_uid_3_611dfbe8f11a4_rand.td-a-rec-img img{margin:0 auto 0 0}